Aboubakar Keita er Stabæks nyeste tilskudd. 20-åringen kommer fra Ståle Solbakkens FC København og har signert en låneavtale ut juni 2019.

Frir til fansen

Keita liker seg best sentralt på midtbanen.

- Jeg vil gi alt for denne klubben, sier Keita til Stabak.no og beskriver seg selv som en fysisk sterk spiller.

- Folk må komme og se meg spille, smiler unggutten.

- Jeg har spilt mange kamper for Halmstad og FC København. Nå vil jeg vise for meg selv, for Stabæk og for supporterne hva jeg kan, sier Keita, som ser frem til det han håper blir enda mer spilletid på toppnivå.

Kamp om plassene

Sportssjef Inge Andre Olsen er glad for den økte konkurransen signeringen av Keita nå bidrar til.

- Det var viktig å styrke konkurransen i troppen foran det som blir en tøff høst. Vi må levere seirer og redde plassen i Eliteserien og da er det viktig at treneren også har flere alternativer å velge blant. Det vil også komme skader og karantener, og denne signeringen gjør nå at vi er bedre forspent i midtbaneleddet, sier en tilfreds sportssjef.